
FEDERACIJE BOSNE I HERCEGOVINE

            Broj: 07 0 K 022011 25 Kž 
            Sarajevo, 28.01.2026. godine

Vrhovni sud Federacije Bosne i Hercegovine u Sarajevu, u vijeću sastavljenom od sudija Begić Jasmine kao predsjednice vijeća, Hubjer Naide i Knežević Žane kao članica vijeća, uz sudjelovanje Perišić Jelene kao zapisničarke, u krivičnom predmetu protiv optuženog V.S. zbog produženog krivičnog djela Zloupotreba položaja ili ovlašćenja iz člana 383. stav 3. u vezi sa stavom 1. i članom 31. Krivičnog zakona Federacije Bosne i Hercegovine, i optuženog Š.D. zbog krivičnog djela Zloupotreba položaja ili ovlašćenja iz člana 383. stav 3. u vezi sa stavom 1. i članom 31. Krivičnog zakona Federacije Bosne i Hercegovine, odlučujući o žalbama kantonalnog tužitelja iz Mostara, optuženog Š.D. i njegovog branitelja, izjavljenih protiv presude Kantonalnog suda u Mostaru broj 07 0 K 022011 24 K od 25.02.2025. godine, u sjednici vijeća održanoj dana 28.01.2026. godine u prisustvu federalne tužiteljice Hukić Garčević Anele, kao i optuženog Š.D. i njegovog branitelja, advokata Barbarić Dragana iz Mostara, a u odsustvu uredno obaviještenog optuženog V.S., donio je 
RJEŠENJE
Žalba kantonalnog tužitelja iz Mostara se djelimično uvažava i ukida presuda Kantonalnog suda u Mostaru broj 07 0 K 022011 24 K od 25.02.2025. godine, pa se predmet vraća prvostepenom sudu na ponovno suđenje.


Obrazloženje
 
Presudom Kantonalnog suda u  Mostaru broj 07 0 K 022011 24 K od 25.02.2025. godine u tački 1. izreke, optuženi V.S. je temeljem odredbe člana 299. tačka c) ZKP FBiH, oslobođen od optužbe da je učinio produženo krivično djelo Zloupotreba položaja ili ovlašćenja iz člana 383. stav 3. u vezi sa stavom 1. i članom 31. Krivičnog zakona Federacije Bosne i Hercegovine (u daljem tekstu KZ FBiH), dok je temeljem člana 203. stav 1. Zakona o krivičnom postupku Federcije Bosne i Hercegovine (u daljem tekstu: ZKP FBiH), optuženi oslobođen od plaćanja troškova krivičnog postupka iz člana 199. stav 2. tačke a) do f) tog zakona, kao i nužnih izdataka optuženog i nužnih izdataka i nagrade branitelja, te je odlučeno da isti padaju na teret budžetskih sredstava. Temeljem odredbe člana 212. stav 4. ZKP FBiH, oštećena pravna osoba Grad Čapljina, sa imovinskopravnim zahtjevom je upućena na parnični postupak.
Prvostepenom presudom, u tački 2. izreke, optuženi Š.D. je oglašen krivim za krivično djelo Zloupotreba položaja ili ovlašćenja iz člana 383. stav 1. KZ FBiH, te primjenom članova 42., 43. stav 1. i 49. KZ FBiH osuđen na kaznu zatvora u trajanju od 1 (jedne) godine i 6 (šest) mjeseci. Istovremeno je na osnovu članova 71. i 76. KZ FBiH, ovom optuženom izrečena i sigurnosna mjera zabrane vršenja poziva, aktivnosti ili funkcije, i to zabrana obavljanja službene dužnosti u zakonodavnom, izvršnom, pravosudnom, upravnom ili bilo kojem drugom organu u Bosni i Hercegovini koji se u cijelosti ili djelimično finansira iz javnih sredstava, u trajanju od 2 (dvije) godine, računajući od dana pravosnažnosti presude, s tim da se vrijeme provedeno na izdržavanju kazne zatvora ne uračunava u vrijeme trajanja sigurnosne mjere. Temeljem člana 202. stav 1. ZKP FBiH, optuženi Š.D. je obavezan da nadoknadi troškove krivičnog postupka, koji se odnose na troškove provedenog građevinskog i financijskog vještačenja u iznosu od 850,00 KM, te troškove sudskog paušala u iznosu od 150,00 KM (sve u ukupnom iznosu od 1.000,00 KM), a koje je optuženi dužan platiti u roku od 30 (trideset) dana od pravosnažnosti presude, pod prijetnjom prinudnog izvršenja. Temeljem odredbe člana 212. stav 4. ZKP FBiH, oštećena pravna osoba Grad Čapljina, sa imovinskopravnim zahtjevom je upućena na parnični postupak


Protiv ove presude, žalbu je izjavio kantonalni tužitelj iz Mostara zbog bitne povrede odredaba krivičnog postupka, pogrešno ili nepotpuno utvrđenog činjeničnog stanja i odluke o krivičnopravnoj sankciji, sa prijedlogom da se žalba uvaži i prvostepena presuda preinači, na način da se optuženi oglase krivim za krivična djela za koja se terete i da im se izrekne kazna u skladu sa zakonom ili da se uvaženjem žalbe pobijana presuda ukine i predmet vrati prvostepenom sudu na ponovno suđenje. 
         
Protiv prvostepene presude, u njenom osuđujućem dijelu, žalbu je izjavio i branitelj optuženog Š.D., advokat Barbarić Dragan iz Mostara, zbog bitne povrede odredaba krivičnog postupka, pogrešno ili nepotpuno utvrđenog činjeničnog stanja i odluke o krivičnopravnoj sankciji, sa prijedlogom da se žalba uvaži, pobijana presuda ukine i predmet vrati prvostepenom sudu na ponovno suđenje ili da se ona preinači na način da se njegov branjenik oslobodi od „krivične odgovornosti“ ili da mu se izrekne blaža kazna.


Optuženi Š.D. je također izjavio žalbu na prvostepenu presudu, u odnosu na osuđujući dio, zbog bitne povrede odredaba krivičnog postupka, pogrešno ili nepotpuno utvrđenog činjeničnog stanja i odluke o krivičnopravnoj sankciji, sa prijedlogom da se žalba uvaži i pobijana presuda preinači, na način da se on oslobodi od krivnje ili da se uvaženjem žalbe pobijana presuda ukine i predmet vrati prvostepenom sudu na ponovno odlučivanje

Kantonalni tužitelj iz Mostara je podnio odgovor na žalbu branitelja optuženog Š.D., u kojem je osporio navode iz te žalbe i predložio da se ona odbije kao neosnovana.


Optuženi Š.D. je podnio odgovor na žalbu kantonalnog tužitelja u kojem je osporio navode iz te žalbe, te predložio da se ista odbije kao neosnovana.

Federalni tužitelj je u podnesku broj T07 KTKVŽ 0008851 25 2 od 27.05.2025. godine, predložio da se žalba kantonalnog tužitelja uvaži, te da se pobijana presuda u odnosu na oslobađajući dio ukine i predmet vrati prvostepenom sudu na ponovno suđenje, a u odnosu na osuđujući dio da se preinači u pogledu odluke o krivičnopravnoj sankciji, tako da se optuženom Š.D. izrekne kazna zatvora u dužem trajanju. Također je predložio da se žalbe optuženog Š.D. i njegovog branitelja, odbiju kao neosnovane.

Na sjednici vijeća ovog suda održanoj u smislu člana 319. stav 3. ZKP FBiH, u odsustvu uredno obaviještenog optuženog V.S., federalni tužitelj je izjavio da u cijelosti ostaje kod žalbe kantonalnog tužitelja, odgovora na žalbu kao i kod navoda i prijedloga iz pomenutog pismenog podneska. Na istoj sjednici, optuženi Š.D. i njegov branitelj su izjavili da u cijelosti ostaju kod razloga i navoda iz žalbi koju su i usmeno obrazložili, a optuženi Š.D. i kod odgovora na žalbu kantonalnog tužitelja. Također, optuženi Š.D. je izjavio da u cijelosti prihvata i žalbu svog branitelja.

Ovaj sud je na osnovu člana 321. ZKP FBiH, ispitao pobijanu presudu u granicama žalbenih navoda kantonalnog tužitelja, optuženog Š.D. i njegovog branitelja, kao i po službenoj dužnosti da li je na štetu optuženih povrijeđen krivični zakon, pa je odlučio kao u izreci iz sljedećih razloga:       

Osporavajući zakonitost pobijane presude, kantonalni tužitelj u žalbi prigovara da je prvostepeni sud učinio bitnu povredu odredaba krivičnog postupka iz člana 312. stav 2. u vezi sa članom 296. stav 2. ZKP FBiH, time što nije savjesno cijenio dokaze na koje se u žalbi ukazuje, kako pojedinačno tako i u međusobnoj vezi. Međutim, iz sadržine ovih žalbenih navoda slijedi da one predstavljaju prigovore činjenične naravi, jer se njima osporava pravilnost utvrđenog činjeničnog stanja, pa se oni nisu mogli ni ispitati u okviru žalbenog osnova bitne povrede odredaba krivičnog postupka.


 U vezi s tim, u žalbi kantonalnog tužitelja se osporava pobijana presuda, kojom je u tački 1. izreke optuženi V.S. temeljem odredbe člana 299. stav 1. tačka c) ZKP FBiH, oslobođen od optužbe da je učinio produženo krivično djelo Zloupotreba položaja ili ovlašćenja iz člana 383. stav 3. u vezi sa stavom 1. KZ FBiH, navodima da sud nije na pravilan način cijenio pojedinačne dokaze i nije ih doveo u međusobnu vezu, pa je time izveo pogrešan zaključak da optuženi V.S., prilikom zaključivanja predmetnog ugovora, nije znao da pravna osoba „Neretva Energija“ d.o.o. Čapljina nije registrovana i da se nije prijavila na javni poziv za dodjelu državnog neizgrađenog građevinskog zemljišta. Kantonalni tužitelj smatra da je sud pri izvođenju takvog zaključka, propustio cijeniti iskaz svjedoka B.N. (u dijelu u kojem ovaj svjedok navodi da se odmah u 2012. godini, odnosno neposredno nakon dodjele predmetnog zemljišta, našao sa V.S.om koji mu je rekao da „ne talasa“, a sve kad mu je ovaj svjedok rekao da će otkriti što je isti učinio, te mu nakon toga V.S. gurnuo kovertu sa novcem u džep), kao i iskaz svjedoka P.P.(u dijelu koji se odnosi na prijetnje i pokušaj podmićivanja ovog svjedoka kako isti ne bi nastavio pričati o predmetu „Neretva energija“ i tražiti da se zemljište vrati Općini Čapljina), navodeći da se pravilnom ocjenom iskaza ovih svjedoka (u tom dijelu), jasno može zaključiti da je optuženi V.S. (zajedno sa optuženim Š.D.), znao da čini predmetno krivično djelo i da je htio isto učiniti.

Ovi žalbeni prigovori kantonalnog tužitelja nisu osnovani.


Iz obrazloženja pobijane presude proizilazi da je prvostepeni sud zaključio da nije dokazano da je optuženi V.S., kao službena osoba, načelnik Općine Čapljina, svjestan i htijući, zaključio Ugovor broj ON: 333/11-1 od 04.11.2011. godine o načinu dodjele zemljišta i uređivanju odnosa u cilju svrhovitog korištenja zemljišta označenog kao k.č. 202/1 (stari k.č. broj 111/4), zv. „Nakovanj“, pašnjak, površine 143.159 m2 uz naknadu od 1 KM po m2, a da nije prethodno pribavio mišljenje Općinskog javnog pravobranitelja, jer je sud zaključio da je prije dodjele predmetnog zemljišta na korišćenje, Općinsko vijeće u Čapljini bilo dužno pribaviti mišljenje Općinskog javnog pravobranitelja kojim se potvrđuje da je predložena dodjela, kao i predviđena procedura u skladu sa važećim zakonima, a da takva obaveza ne stoji za općinskog načelnika. Što se tiče navoda optužnice, da optuženi V.S. nije pokrenuo proceduru za vraćanje prava korištenja dodijeljenog zemljišta u korist Općine Čapljina u vremenskom periodu od oko 5 godina, pa je pravna osoba „Neretva Energija“ d.o.o. Čapljina upisana u Zemljišne knjige sa pravom korištenja na nekretninama dana 24.02.2012. godine, sud je našao da takve njegove obaveze nisu propisane niti zakonom, a niti navedenim ugovorom.


Dalje slijedi, da je sud pri izvođenju takvog zaključka, cijenio iskaze svjedoka P.P.i B.N., na način da je najprije interpretirao njihovu sadržinu, navodeći koje dijelove iskaza ovih svjedoka prihvata i zbog čega, a zatim i koje dijelove iskaza svjedoka P.P.(stranica 19.) i B.N. (stranica 26.), ne prihvata kao uvjerljive i u konkretnom slučaju značajne. Tako prvostepeni sud navodi da nije uzeo uvjerljivim, a niti značajnim za konkretni postupak, navode svjedoka B.N. da mu je optuženi V.S. dao novčani iznos od 50.000,00 KM tako što mu je kovertu sa novcem gurnuo u džep, iz razloga jer se takve tvrdnje ne mogu na direktan i pouzdan način dovesti u vezu sa konkretnim predmetom, posebno jer je ovaj svjedok u svom iskazu naveo da je taj novac uložio u azil za pse, a da je V.S. inače dodjeljivao novac za azil. U odnosu na svjedoka P.P.(stranica 19.), sud između ostalog navodi da nije uzeo uvjerljivim njegove navode kojima optuženog V.S. dovodi u vezu sa bombom za koju tvrdi da mu je postavljena u 2017. godini, te u vezi sa novcem u iznosu od 50.000,00 KM koji mu je dao izvjesni Đ.J., nalazeći da iz njegovog iskaza proizilazi da se radi samo o njegovim sumnjama usmjerenim prema optuženom V.S.u bez konkretne objektivizacije. Ovako datim razlozima prvostepenog suda se kantonalni tužitelj u žalbi i ne bavi.


Nadalje, iz činjeničnog opisa radnji učinjenja predmetnog krivičnog djela, slijedi da se optuženom V.S. stavlja na teret da je „zaključio Ugovor broj ON: 333/11-1 od 04.11.2011. godine, o načinu dodjele zemljišta i uređivanju odnosa u cilju svrhovitog korištenja zemljišta ... a da nije prethodno pribavio mišljenje Općinskog javnog pravobranitelja ... postupajući time suprotno odredbama člana 16. Zakona o građevinskom zemljištu FBiH i članu 19. Zakona o javnom pravobraniteljstvu HNŽ“, te da nije obavio svoje službene dužnosti jer „nije pokrenuo proceduru za vraćanje prava korištenja dodijeljenog zemljišta u korist Općine Čapljina u vremenskom periodu od oko 5 godina … postupajući time suprotno odredbama člana 36. stav 2. Statuta Općine Čapljina i suprotno članovima 2., 4. i 6. potpisanog Ugovora o načinu dodjele zemljišta …“, a ne radnje koje proizilaze iz dijelova iskaza ovih svjedoka na koje se u žalbi ukazuje („guranje novca u džep“ od strane V.S. kako svjedoci ne bi „talasali“, kao i upućivanje prijetnji, te postavljanje bombe u 2017. godini). S tim u vezi, činjenični opis u optužnici predmetnog krivičnog djela i ne sadrži naznaku da je optuženi V.S. znao da pravna osoba „Neretva Energija“ d.o.o. Čapljina nije registrovana. Stoga se ne može prihvatiti kao osnovana žalbena tvrdnja kantonalnog tužitelja da dijelovi iskaza svjedoka B.N. i P.P. (na koje u žalbi ukazuje), predstavljaju odlučne činjenice koje prvostepeni sud nije savjesno cijenio, kako pojedinačno tako i u vezi sa ostalim dokazima. Iz navedenog, ovaj sud nalazi da takvi žalbeni prigovori kantonalnog tužitelja ne dovode u pitanje pravilnost pobijane presude.

Međutim, nasuprot tome, ovaj sud nalazi da je daljim žalbenim prigovorima kantonalnog tužitelja pravilnost utvrđenog činjeničnog stanja u pobijanoj presudi dovedena u sumnju, jer i ovaj sud nalazi osnovanim da je prvostepeni sud izvodeći zaključak da nije dokazano da je optuženi V.S. učinio predmetno krivično djelo, propustio da cijeni dokaze optužbe koji se odnose na dodjelu drugog državnog zemljišta pravnoj osobi „Solar Energy“ d.o.o. Čapljina u drugom postupku (koji dokazi su pobrojani u žalbi), a sve to u kontekstu utvrđivanja potpunosti i pravilnosti činjeničnog stanja u pogledu važnih činjenica, da je optuženi V.S. prije zaključenja predmetnog ugovora o dodjeli zemljišta pravnoj osobi „Neretva Energija“ d.o.o. Čapljina, bio u obavezi da pribavi mišljenje nadležnog općinskog pravobranitelja i da je bio dužan da pokrene postupak vraćanja tog zemljišta zato što insvestitor nije preduzeo potrebne radnje, na način i u rokovima predviđenim tim ugovorom, kao što je postupao u drugim identičnim slučajevima ranije (iste godine). 

Naime, iz obrazloženja pobijane presude (stranice 9. i 10.) slijedi da prvostepeni sud navodi da svoje zaključke nije bazirao na ovim dokazima optužbe, nalazeći da se radi o nerelevantnim dokazima za predmetni krivični postupak. Prvostepeni sud je mišljenja, da se ovi dokazi odnose na dodjelu na korištenje zemljišta pravnoj osobi „Solar Energy“ d.o.o. Čapljina, pa da procedura koja je provedena u tom postupku „činjenično i pravno nije vezana za konkretnu dodjelu zemljišta pravnoj osobi „Neretva Energija“ d.o.o. Čapljina, čime u objektivnom i subjektivnom smislu, ne može razjašnjavati postojanje bitnih elemenata predmetnog krivičnog djela, jer s tim postupkom nema nikakve veze“.


Međutim, nasuprot stavu prvostepenog suda, iz dokaza na koje se ukazuje u žalbi kantonalnog tužitelja, a koje prvostepeni sud nalazi nerelevantnim za predmetni krivični postupak, slijedi da se oni odnose na dodjelu državnog neizgrađenog gradskog građevinskog zemljišta pravnoj osobi „Solar Energy“ d.o.o. Čapljina, u kojima je također u svojstvu načelnika Općine Čapljine postupao optuženi V.S., pa je tako u 2011. godini (iste godine u kojoj je izvršena dodjela predmetnog zemljišta pravnoj osobi „Neretva Energija d.o.o. Čapljina), između ostalog, uputio dopis broj 01-33-1109/11-1 of 16.03.2011. godine, kojim je tražio mišljenje o prijedlogu ugovora o dodjeli zemljišta na korištenje od strane općinskog pravobranitelja, postupajući time u skladu sa odredbama člana 16. Zakona o građevinskom zemljištu FBiH i člana 19. Zakona o javnom pravobraniteljstvu HNŽ (koji blanketni propisi se u činjeničnom opisu optužnice navode i u odnosu na optuženog V.S.), a zatim i zaključivao anexe ugovora o produženju roka definisanih ranije potpisanim ugovorom. Dakle, iz toga slijedi da postoji sumnja u pravilnost utvrđenog činjeničnog stanja i time zaključka prvostepenog suda da optuženi V.S., kao načelnik općine Čapljina koji je izvršni organ općine, nije bio u obavezi da pribavi mišljenje nadležnog pravobranitelja u smislu odredbe člana 19. Zakona o javnom pravobraniteljstvu HNŽ (kojom je propisano da su svi organi, između ostalih i tijela lokalne samouprave, dužni pribaviti pravno mišljenje nadležnog pravobraniteljstva prije zaključivanja ugovora, između ostalih i onih koja se odnose na prijenos na privremeno ili trajno korištenje stvari uz naknadu ili bez naknade), nego da je to bila obaveza općinskog vijeća prije donošenja odluke o dodjeli na korištenje predmetnog zemljišta.

Stoga se osnovano u žalbi kantonalnog tužitelja ukazuje da je pogriješio prvostepeni sud cijeneći da se radi o nerelevantnim dokazima, jer je tužitelj njima dokazivao umišljajno postupanje optuženog V.S., odnosno dokazivao da je optuženi V.S. znao kakva je procedura prilikom konkretne dodjele državnog neizgrađenog gradskog građevinskog zemljišta i koje su pri tome njegove obaveze kao načelnika općine, a sve u okviru opisanih radnji prekoračenja i neobavljanja njegovih službenih dužnosti, kako mu se to stavlja na teret.

Također, osnovano se u žalbi kantonalnog tužitelja ukazuje da je prvostepeni sud u vezi s tim dokazima, a prilikom izvođenja zaključaka o nedokazanosti bitnih navoda optužbe da je optuženi V.S. znao kakva je procedura prilikom dodjele na korištenje državnog neizgrađenog gradskog građevinskog zemljišta i kakve su pri tome njegove obaveze kao načelnika općine (u okviru radnji koje mu se stavljaju na teret), propustio da cijeni i iskaz svjedoka odbrane A.D., a zatim i da cijeni kakav je značaj pisma namjere upućenog od strane „Neretva Energija“ d.o.o. Čapljina prema optuženom V.S. 

V.V. (vlasnikom firme „Neretva energija“ d.o.o. Čapljina), tokom 2011. godine otišao do načelnika općine V.S., a u vezi namjere V. da investira u izgradnju elektrane, pri čemu je optuženi dao upute V.V. šta treba da se dalje poduzme u tom pravcu „Nismo se mi još dogovorili, znači trebaš mi poslat pismo namjere, da ja to pročitam i dam svojim ekspertima, svom tu pravniku, tajniku, da vidimo kako će procedura ići…“, a u vezi s tim i značaj pisma namjere koje je nakon toga upućeno od strane „Neretva Energija“ d.o.o. Čapljina prema optuženom V.S.u i zaprimljeno na protokol općine Čapljina dana 26.10.2011. godine, odnosno nakon sačinjenog izvješća o javnom natječaju i donošenja odluke o dodjeli zemljišta na korištenje (što je jedino obraćanje pravne osobe „Neretva energija“ d.o.o. Čapljina prema Općini Čapljina, koja se nikada nije prijavila na javni poziv). 


Iz navedenog slijedi da je ovakvim žalbenim prigovorima kantonalnog tužitelja, za sada, dovedena u sumnju pravilnost i potpunost činjeničnog utvrđenja prvostepenog suda da nije dokazano da je optuženi V.S. učinio predmetno krivično djelo za koje se tereti, zbog čega je ovaj sud djelimičnim uvaženjem žalbe kantonalnog tužitelja, na osnovu člana 330. stav 1. tačka b) ZKP FBiH, ukinuo pobijanu presudu u odnosu na tačku 1. oslobađajućeg dijela izreke.

Kantonalni tužitelj u žalbi osporava pobijanu presudu i u odnosu na njen osuđujući dio, kojim je sud oglasio krivim optuženog Š.D. za krivično djelo Zloupotreba položaja ili ovlašćenja iz člana 383. stav 1. KZ FBiH, a ne za ovo krivično djelo iz stava 3. za koje je bio optužen, navodima da je pogrešan zaključak suda da se u konkretnom slučaju ne može raditi o pribavljenoj protivpravnoj imovinskoj koristi pravnoj osobi „Neretva Energija“ d.o.o. Čapljina u iznosu od 858.954,00 KM (što predstavlja tržišnu vrijednost zemljišta umanjeno za iznos koji je plaćen kao naknada za korištenje zemljišta) i šteti u tome iznosu za Općinu Čapljina (sada Grad Čapljina), a kako se to optužnicom stavlja na teret optuženima, već da se radi o neimovinskoj koristi u vidu pribavljanja prava pravnoj osobi „Neretva energija“ d.o.o Čapljina na korištenje neizgrađenog građevinskog zemljišta u državnom vlasništvu (k.č. broj 202/1, površine 143.159 m2, K.O. H., općina Čapljina), koje toj pravnoj osobi nije moglo pripasti, jer u vrijeme raspisanog javnog poziva za dodjelu neizgrađenog građevinskog zemljišta nije bila registrirana, niti se prijavila na javni poziv u ostavljenom roku. U vezi s tim, kantonalni tužitelj smatra da je sud, pozivajući se na novi Zakon o stvarnim pravima, trebao cijeniti Zakon o građevinskom zemljištu FBiH iz 2003. godine koji je vrijedio u vrijeme dodjele predmetnog neizgrađenog građevinskog zemljišta i koji u članu 53. propisuje, kada se na gradskom građevinskom zemljištu, dodjeljenom po stupanju na snagu ovog zakona izgradi građevina u skladu sa važećim zakonima, prestaje pravo korištenja zemljišta radi građenja i stiče se pravo vlasništva i u članu 96. propisuje da „stupanjem na snagu ovoga zakona, po sili zakona prestaje državno vlasništvo na građevinskom zemljištu koje nije privedeno namjeni u skladu sa prostornim planom, a u društveno sada državno vlasništvo je prešlo na osnovu odluke općine“. Smatra da u konkretnom slučaju nije od odlučujućeg značaja to što je općina vratila zemljište u svoj posjed i vlasništvo 2017. godine, jer je pravna osoba „Neretva Energija“ bila vlasnikom navedenog zemljišta oko dvije godine.


Ovi žalbeni prigovori kantonalnog tužitelja dovode u pitanje pravilnost pobijane presude.


U odnosu na tačku 2. osuđujućeg dijela izreke pobijane presude, prvostepeni sud je zaključio da je dokazana krivnja optuženog Š.D., nalazeći da je on svjestan i htijući iskoristio svoja službena ovlašćenja pomoćnika rukovoditelja organa državne službe u Službi geodetskih i imovinsko-pravnih poslova općine Čapljina, pa iako je znao da se pravna osoba „Neretva energija“ d.o.o. Čapljina nije prijavila na raspisani javni poziv i nije registrirana u sudskom registru kod nadležnog suda, a niti ispunjava uvjete javnog poziva, dana 14.10.2011.godine sačinio Izvješće broj: 06-33-4562/11-1 u kojem je naveo da se na Javni poziv prijavila pravna osoba „Neretva energija“ d.o.o. Čapljina i da ista ima interes za izgradnju foto naponske elektrane snage 10 Mw na površini od 15 hektara, a temeljem kojeg izvješća je Općinsko vijeće Čapljina donijelo rješenje broj 01-33-4562/1-2011 od 25.10.2011. godine, kojim se neregistriranoj pravnoj osobi „Neretva energija“ d.o.o. Čapljina dodjeljuje na korištenje predmetno građevinsko zemljište državnog vlasništva u Hotnju, označeno kao k.č. 202/1 (stari k.č. broj: 111/4) zv. „Nakovanj“, pašnjak, površine 143.159 m², uz naknadu od 1 KM po m². 


Dalje, iz obrazloženja pobijane presude (stranice 34. i 35.), slijedi da prvostepeni sud, kada je u vidu posljedica nastala učinjenjem krivičnog djela za koje je optuženi Š.D. oglašen krivim, nalazi da se u konkretnom slučaju ne radi o pribavljanju imovinske koristi koja prelazi 50.000,00 KM, a time niti o kvalifikovanom obliku krivičnog djela Zloupotreba položaja ili ovlašćenja iz člana 383. stav 3. KZ FBiH (kako je to optužnicom stavljeno na teret optuženima), nego da se radi o neimovinskoj koristi kao nastaloj posljedici, jer je predmetno zemljište koje je namijenjeno da se dodjeli radi korištenja, pripalo pravnoj osobi koja na takvo što nije imala pravo, iz razloga što u vrijeme procedure po raspisanom javnom pozivu, nije ni postojala već se naknadno registrirala i nije se ni prijavila na taj poziv. Nadalje, prvostepeni sud zaključuje da optuženi nema nikakve veze sa izvršenim upisom prava vlasništva pravne osobe „Neretva Energija“ d.o.o. Čapljina, nad predmetnim zemljištem, koje je upisano na osnovu zahtjeva ove pravne osobe prema Rješenju Općinskog suda u Čapljini broj 053-0-DN-15-000 172, a temeljem odredbe člana 339. Zakona o stvarnim pravima Federacije Bosne i Hercegovine (Službene novine Federacije Bosne i Hercegovine broj 66/13 i 100/13), koja propisuje da se pravo korištenja u društvenom, sada državnom vlasništvu, koje nije prestalo do donošenja toga zakona, pretvara njegovim stupanjem na snagu u pravo vlasništva dotadašnjeg nositelja toga prava ili njegovog pravnog slijednika, a upis toga prava, smatra se upisom prava vlasništva, ako posebnim zakonom nije drugačije određeno. Navedeno sud temelji i na iskazima svjedoka T.S. i K.M. (uposlenika ZK ureda Općinskog suda u Čapljini), kao i materijalnih dokaza koji se odnose na upis prava vlasništva (navedeni na stranici 34. obrazloženja). Iz navedenog, prvostepeni sud nalazi da optuženi u vrijeme dodjeljivanja predmetnog zemljišta na korištenje ovoj pravnoj osobi, nije mogao predvidjeti okolnost donošenja novog zakona (u budućnosti u 2013. godini), temeljem kojeg je pravna osoba upisala pravo vlasništva na tom neizgrađenom građevinskom zemljištu. Na kraju, sud navodi da se o pribavljenoj protupravnoj koristi u iznosu od 858.954,00 KM (što predstavlja tržišnu vrijednost zemljišta umanjeno za iznos plaćen kao naknada za korištenje zemljišta) i  šteti u tome iznosu za Općinu Čapljina (sada Grad Čapljina), ne može raditi ni u kojem slučaju, obzirom da je predmetno zemljište naknadno vraćeno u vlasništvo Općine Čapljina (temeljem rješenja Službe geodetskih i imovinsko-pravnih poslova Općine Čapljina broj 06-33-4562/11-2 od 26.09.2017. godine, kojim se pravnoj osobi „Neretva energija“. d.o.o. Čapljina oduzima pravo korištenja - vlasništva na dodijeljenom zemljištu k.č. 202/1 K.O. H. jer je utvrđeno da nisu ispoštovani zakonski uvjeti građenja, te uvjeti određeni rješenjem o dodjeli od 25.10.2011. godine i ugovorom od 04.11.2011. godine).


Međutim, ovaj sud nalazi da je pravilnost ovakvog zaključka prvostepenog suda, dovedena u pitanje žalbenim prigovorima kantonalnog tužitelja.


Odredbom člana 383. stav 1. KZ FBiH je propisano, da krivično djelo Zloupotreba položaja ili ovlašćenja čini službena ili odgovorna osoba u Federaciji koja iskorišćavanjem svog službenog položaja ili ovlašćenja, prekoračivši granice svoje službene ovlasti ili ne obavivši svoje službene dužnosti, pribavi sebi ili drugom kakvu korist, drugome nanese kakvu štetu ili teže povrijedi prava drugog. Pojam koristi kod ovog krivičnog djela treba posmatrati u širem smislu. Tu se prije svega može radi o imovinskoj koristi koja se može imovinski tj. novčano izraziti (primanju novca, vrijedonosnih papira, raznih stvari, oprost duga, plaćanje tuđih računa, ali i imovini koja podrazumijeva širok spektar vlasničkih interesa koji predstavljaju ekonomsku vrijednost), a može se raditi i o vidovima neimovinske koristi (upis na studij bez polaganja obaveznog prijemnog ispita i slično). Ukoliko imovinska korist prelazi iznos od 50.000 KM, radit će se o krivičnom djelu iz stava 3. ove zakonske odredbe.


Iz navedenog slijedi da je u konkretnom slučaju neizgrađeno gradsko građevinsko zemljište u vlasništvu općine Čapljine bilo predmet dodjele na korištenje (pod uvjetima koje propisuje Zakon o građevinskom zemljištu), uz naknadu (rentu) koju je svojom odlukom utvrdilo općinsko vijeće Čapljina (1 KM po 1 m2), a radi gradnje solarne fotonaponske elektrane i za koju je ova pravna osoba platila naknadu Općini Čapljina u iznosu od 143.159,00 KM. Dakle, radi se o pravu korištenja gradskog građevinskog zemljišta koje je dodjeljeno pravnoj osobi “Neretva Energija” d.o.o. Čapljina, a koje je dalje, u smislu članova 53. i 96. Zakona o građevinskom zemljištu koji je bio na snazi u vrijeme dodjele predmetnog zemljišta na korištenje, omogućavalo ovoj pravnoj osobi sticanje prava vlasništva nad tom nekretninom, koje je prema navodima iz optužnice ova pravna osoba i stekla, te se upisala kao vlasnik predmetnog zemljišta u 2015. godini, na koji način je radnjama optuženih, prema činjeničnim navodima optužnice, pribavljena imovinska korist toj pravnoj osobi u iznosu od 1.002.113,00 KM, što predstavlja vrijednost tog zemljišta u 2015. godini, utvrđenu vještačenjem.  


Stoga ovaj sud nalazi da je žalbenim prigovorima kantonalnog tužitelja doveden u sumnju zaključak prvostepenog suda, da je pravna osoba “Neretva Energija” d.o.o. Čapljina, time što joj je predmetno zemljište dodijeljeno na korištenje u 2011. godini, a koje pravo korištenja je upisano u Zemljišne knjige dana 24.02.2012. godine, stekla neimovinsku a ne imovinsku korist, i da se time radi o osnovnom obliku krivičnog djela Zloupotreba položaja ili ovlašćenja iz člana 383. stav 1. KZ FBiH, a ne o kvalifikovanom obliku ovog krivičnog djela iz člana 383. stav 3. KZ FBiH, kako je to optužnicom stavljeno na teret optuženima.

Osnovano se u žalbi kantonalnog tužitelja ukazuje da ni okolnost da je predmetno zemljište naknadno vraćeno u posjed i vlasništvo općine Čapljina (u 2017. godini), nije od uticaja na to da li je u vrijeme učinjenja predmetnog krivičnog djela pravna osoba “Neretva Energija” d.o.o. Čapljina ostvarila imovinsku korist. Ovo iz razloga jer se postojanje obilježja bića krivičnog djela, može utvrđivati samo u odnosu na vrijeme učinjenja krivičnog djela, a u skladu sa odredbom člana 23. KZ FBiH (kada je učinitelj radio ili bio dužan raditi, bez obzira na to kad je posljedica činjenja ili nečinjenja nastupila) i u odnosu na konkretan način učinjenja krivičnog djela (konkretne radnje), koje se optuženom stavljaju na teret.

Nadalje, osnovani su i žalbeni prigovori kantonalnog tužitelja da je prvostepeni sud, prilikom izvođenja zaključka da optuženi Š.D. nije mogao predvidjeti donošenje novog zakona o stvarnim pravima (u budućnosti u 2013. godini), temeljem kojeg je pravna osoba upisala pravo vlasništva na tom neizgrađenom građevinskom zemljištu, propustio da cijeni i odredbe člana 53. Zakona o građevinskom zemljištu, koji je bio na snazi u vrijeme dodjele predmetnog zemljišta na korištenje (koji propisuje, kada se na gradskom građevinskom zemljištu, dodijeljenom po stupanju na snagu ovog zakona, izgradi građevina u skladu sa važećim zakonima, prestaje pravo korištenja zemljišta radi građenja i stiče se pravo vlasništva) i člana 96.  (koji propisuje da stupanjem na snagu ovoga zakona, po sili zakona prestaje državno vlasništvo na građevinskom zemljištu koje nije privedeno namjeni u skladu sa prostornim planom, a u društveno sada državno vlasništvo je prešlo na osnovu odluke općine), koji je regulirao na koji način neizgrađeno građevinsko zemljište u državnom vlasništvu postaje privatno vlasništvo.


Imajući to u vidu, doveden je sumnju zaključak prvostepenog suda da se u radnjama optuženog Š.D. stiču elementi osnovnog oblika krivičnog djela Zloupotreba položaja ili ovlašćenja iz člana 383. stav 1. KZ FBiH, a ne kvalifikovanog oblika ovog krivičnog djela iz člana 383. stav 3. KZ FBiH.


Stoga je žalbom kantonalnog tužitelja dovedena u pitanje i pravilnost osuđujućeg dijela pobijane presude, iz tačke 2. izreke, kojom je optuženi Š.D. oglašen krivim za krivično djelo Zloupotreba položaja ili ovlašćenja iz člana 383. stav 1. KZ FBiH.

I branitelj optuženog Š.D. u žalbi osporava pobijanu presudu u dijelu u kojem je njegov branjenik oglašen krivim da je učinio krivično djelo Zloupotreba položaja ili ovlasti iz člana 383. stav 1. KZ FBiH, navodima da je prvostepeni sud izvršio intervenciju u „zadnjem pasusu izmijenjenog činjeničnog opisa radnje izvršenja /str. 45. presude/ koja se odnosi na posljedicu“, pa je taj dio izmijenjenog činjeničnog opisa radnje izvršenja koncipirao na način da ga je nadopunio, navodeći da je na insistiranje Općinske javne pravobraniteljice predmetno zemljište vraćeno u imovinu Općine Čapljina. Nadalje, branitelj navodi da je sud na stranici 46. presude, zaključio da je njegov branjenik predmetno rješenje o vraćanju zemljišta donio, kako bi on otklonio protivpravnost i posljedicu kakvu je učinio, sa ciljem prikrivanja protivpravnosti, čime se govori o novoj količini kriminalnog ponašanja optuženog u smislu njegove odlučnosti i drskosti. Ovakvim žalbenim navodima, iako to izričito u žalbi ne navodi, branitelj ukazuje na postojanje bitne povrede odredaba krivičnog postupka iz člana 312. stav 1. tačka j) ZKP FBiH.

Ovi žalbeni prigovori branitelja optuženog nisu osnovani.

Naime, odredbom člana 295. stav 1. ZKP FBiH je propisano da se presuda može odnositi samo na osobu koja je optužena (subjektivni identitet) i samo na djelo koje je predmet optužbe sadržane u potvrđenoj, odnosno na glavnom pretresu izmijenjenoj optužnici (objektivni identitet). Međutim, za ocjenu o tome da li je došlo do povrede identiteta presude i optužnice su relevantne izmjene suda izvršene u činjeničnom opisu izreke presude, a u odnosu na činjenični opis krivičnog djela iz optužnice. Stoga, kako branitelj optuženog u žalbi ukazuje na zaključke prvostepenog suda iznesene u obrazloženju pobijane presude (na stranicama 45. i 46.), koji se odnose na navode da je na insistiranje Općinske javne pravobraniteljice predmetno zemljište vraćeno u imovinu Općine Čapljina, time nije došlo do prekoračenja optužbe u smislu odredbe člana 312. stav 1. tačka j) ZKP FBiH, kako se to neosnovano tvrdi u žalbi.


U vezi s tim, neosnovani su i žalbeni prigovori branitelja, da iz dokaza odbrane i to: Dopune zahtjeva broj: UP/I-broj: 04-25-371/17-2 od 31.07.2017. godine, sačinjenog od strane Službe prostornog uređenja i graditeljstva Čapljina (potpisanog od strane pomoćnika načelnika B.-B.I.), proizilazi da je postupak vraćanja predmetnog zemljišta već bio pokrenut od strane druge općinske službe, a ne od strane njegovog branjenika, pa da je tim dokazom doveden u pitanje iskaz svjedokinje P.A. (da je na njeno insistiranje, kao općinske javne pravobraniteljice, predmetno zemljište vraćeno u imovinu Općine Čapljina). Ovo iz razloga, jer iz tog dokaza na koji se u žalbi ukazuje, slijedi da se uopće ne radi o postupku pokrenutom radi vraćanja predmetnog zemljišta u imovinu Općine Čapljina, nego o postupku izdavanja odobrenja za gradnju solarne fotonaponske elektrane „NERETVA ENERGIJA 1“, na parceli k.č. broj 202/1 (stari k.č. broj 111/4) K.O. H., pokrenutom po zahtjevu Neretva Energija d.o.o. Čapljina, u kojem se podnositelj poziva da u ostavljenom roku dopuni ranije podnesen zahtjev, a koji zahtjev je zatim rješenjem iste službe Up/I-broj: 04-25-371/17-3 od 03.listopada 2017. godine (koji je također izveden kao dokaz odbrane optuženog) odbijen kao neosnovan. 


Daljim žalbenim navodima branitelja optuženog Š.D. se ukazuje da je pogrešan zaključak prvostepenog suda da je njegov branjenik, u svojstvu službene osobe sačinio i potpisao Izvješće Službe Geodetskih i imovinsko pravnih poslova Općina Čapljina broj: 06-33-4562/11-1 od 14.10.2011. godine, temeljem kojeg je Općinsko vijeće Općine Čapljina donijelo rješenje broj: 01-33-4562/1-2011 od 25.10.2011. godine, kojim je pravnoj osobi „Neretva energija“ d.o.o. Čapljina dodjeljeno pravo korištenja neizgrađenog gradskog građevinskog zemljišta. Tako branitelj ističe, da se prvostepeni sud u obrazloženju pobijane presude poziva na dokaze optužbe i to: Izvješće Službe Geodetskih i imovinsko pravnih poslova Općina Čapljina broj: 06-33-4562/11-1 od 14.10.2011. godine, koji je prema stavu iz žalbe, u fotokopiji i sadrži potpis njegovog branjenika, kao i kompletan spis Općinskog vijeća Čapljina u vezi dodjele zemljišta preduzeću Neretva energija 2011-2012 godina, u kojem spisu se nalazi i ovjereno Izvješće Službe Geodetskih i imovinsko pravnih poslova Općina Čapljina broj: 06-33-4562/11-1 od 14.10.2011. godine, ali bez pečata i potpisa njegovog branjenika. U vezi s tim, branitelj ukazuje na odredbu člana 289. ZKP FBiH, kao i da u konkretnom slučaju fotokopija predmetnog Izvješća, nije potvrđena kao neizmijenjena u odnosu na orginal (ovjereno Izvješće Službe Geodetskih i imovinsko pravnih poslova Općina Čapljina broj: 06-33-4562/11-1 od 14.10.2011. godine, koji se nalazi u spisu Općinskog vijeća Čapljina u vezi dodjele zemljišta preduzeću Neretva energija 2011-2012 godina, bez pečata i potpisa njegovog branjenika), pa se usljed navedenih nedostataka ne može izvesti zaključak da je njegov branjenik sačinio i potpisao predmetno izvješće.

Istovjetne prigovore u žalbi iznosi i optuženi Š.D..

Ovi žalbeni prigovori optuženog i njegovog branitelja nisu osnovani.

Iz predmetnog spisa proizilazi da se dokument Službe geodetskih i imovinsko-pravnih poslova Općine Čapljina pod nazivom „IZVJEŠĆE“ nalazi bez potpisa, pečata i broja dokumenta, ali istovremeno se u spisu nalazi Izvješće u formi ovjerene fotokopije, broja 06-33-4562/11-1 i datuma 14.10.2011. godine, koji je potpisan od strane optuženog Š.D., kao pomoćnika načelnika općine Čapljina, koje je sud proveo kao dokaz.

Osim toga, iz obrazloženja pobijane presude proizilazi utvrđenje suda da je predmetno izvješće (koje je uloženo u spis u obliku ovjerene kopije), u medusobnoj saglasnosti sa drugim dokazima, između ostalog iskazom svjedoka B.N. (koji je u to vrijeme bio vijećnik općinskog vijeća Čapljina), koji je prilikom ispitivanja pred sudom kada mu je predočen navedeni dokument, potvrdio da su vijećnici upravo taj dokument dobili prije glasanja o dodjeli predmetnog zemljišta, a zatim i sa zapisnikom sa sjednice od 25.10.2011. godine, te rješenjem Općinskog vijeća broj 01-33-4562/1-2011 od 25.10.2011. godine, koji se zasnivaju na tom izvješću, a koji dokazi se u žalbi optuženog i njegovog branitelja ne osporavaju. Stoga, ovaj sud nalazi da su suprotni žalbeni navodi optuženog i njegovog branitelja, neprihvatljivi.

Osporavajući pravilnost osuđujućeg dijela pobijane presude, optuženi Š.D. u žalbi navodi da se u konkretnom slučaju radilo o raspolaganju građevinskim zemljištem na temelju Odluke o načinu i uvjetima dodjele na korištenje građevinskog zemljišta (označenog kao k.č. 202/1 KO Hotanj), broj 01-06-902/11 od 28.02.2011. godine Općinskog vijeća Čapljina, prema kojoj se zemljište dodjeljuje na osnovu javnog poziva za što je zadužena služba, a ne on kao pojedinac, da je predlagatelj odluke gradonačelnik, shodno članu 36. Statuta Grada Čapljine, a da odluku donosi gradsko vijeće (u kojem je 25 vijećnika), koji prema članu 19. Statuta Grada Čapljine odgovaraju za ustavnost i zakonitost akata koje donosi to vijeće, a da nadzor u svakom slučaju vrši pravobranitelj. Dalje navodi da on nije imao nikakvog interesa da pogoduje nekome, a niti je u konkretnom slučaju pribavljena bilo kakva korist, te da sud u obrazloženju pobijane presude ne spominje koje bi bile njegove pobude da izvrši predmetno krivično djelo. 


Ovi žalbeni prigovori optuženog nisu osnovani.


Naime, prvostepeni sud je u obrazloženju pobijane presude dao određene razloge zbog čega smatra da je ovaj optuženi kao službena osobe (pomoćnik rukovoditelja organa državne službe u Službi geodetskih i imovinsko-pravnih poslova Općine Čapljina), nakon što je dana 28.02.2011. godine na sjednici Općinskog vijeća Čapljine, donijeta Odluka o načinu i uvjetima dodjele na korištenje građevinskog zemljišta označenog kao k.č.202/1 K.O. H., kojom je u članu 4. Služba geodetskih i imovinskopravnih poslova Općine Čapljine (u kojoj službi je optuženi obavljao dužnost pomoćnika rukovoditelja organa državne službe), bila zadužena da raspiše javni poziv i podnese prijedlog za dodjelu predmetnog zemljišta, koje utvrdi ta služba,  dana 18.03.2011. godine, u navedenom svojstvu, raspisao Javni poziv broj 06-33-4562/11-1 za iskazivanje interesa za dodjelu na korištenje građevinskog zemljišta u državnom vlasništvu (za lokaciju u K.O. H., k.č.202/1, površine oko 20.000 m2, sa visinom naknade od 1,00 KM za 1 m2), u kom pozivu su navedeni i uvjeti podnošenja prijave odnosno prilaganja potrebne dokumentacije uz prijavu i koji poziv je bio otvoren od 21.03. do 11.04.2011. godine. Nadalje je sud utvrdio da je dana 14.10.2011. godine, optuženi Š.D., u naprijed navedenom svojstvu, sačinio i potpisao Izvješće broj 06-33-4562/11-1. koje je upućeno i prezentirano Općinskom vijeću Čapljina, u kojem se navodi da je prijavu na javni poziv podnijelo preduzeće „Neretva energija“ d.o.o. Čapljina, a temeljem kojeg je Općinsko vijeće Čapljina donijelo Odluku broj 01-33-4562/1-2011 od 25.10.2011. godine o dodjeli predmetnog zemljišta tom preduzeću. Prvostepeni sud nadalje utvrđuje da navedeno pravno lice nije podnijelo prijavu na Javni poziv, već da je uputilo pismo namjere bez ikakve dokumentacije, koje je zaprimljeno u Općini Čapljina dana 26.10.2011. godine (dakle, nakon što je optuženi Š.D. sačinio i potpisao predmetno Izvješće temeljem kojeg je dana 25.10.2011. godine Općinsko vijeće Čapljina, donijelo Odluku o dodjeli predmetnog zemljišta tom preduzeću), a što sud utvrđuje iz službene evidencije - knjige protokola Općine Čapljina. Nadalje, sud utvrđuje da Neretva Energija u kritično vrijeme uopće nije bila registrovana kao pravna osoba, već da je registrovana rješenjem o registraciji Općinskog vijeća u Mostaru broj Tt-O-915/11 od 20.01.2012. godine. Na kraju sud zaključuje i da je optuženi kritične prilike postupao s direktnim umišljajem. Ovako dati razlozi prvostepenog suda nisu dovedeni u pitanje prethodno istaknutim žalbenim navodima optuženog, pa su suprotni žalbeni prigovori optuženog bez osnova.

U vezi s tim, obzirom da iz zakonskog pojma krivičnog djela Zloupotreba položaja ili ovlašćenja iz člana 383. stav 1. KZ FBiH slijedi da pobuda za učinjenje krivičnog djela ne čini obilježje biće ovog krivičnog djela, neosnovani su žalbeni prigovori optuženog, da sud u obrazloženju pobijane presude ne spominje koje bi bile njegove pobude da izvrši predmetno krivično djelo.
Slijedom svega navedenog, ovaj sud nalazi da je žalbom kantonalnog tužitelja dovedena u pitanje pravilnost činjeničnih utvrđenja prvostepenog suda i u odnosu na tačku 2. izreke pobijane presude, pa je ovaj sud uvaženjem žalbe kantonalnog tužitelja, pobijanu presudu i u tom dijelu ukinuo.

Kako je ovaj sud pobijanu presudu, na osnovu člana 330. stav 1. tačka b) ZKP FBiH, djelimičnim uvaženjem žalbe kantonalnog tužitelja, ukinuo i predmet vratio prvostepenom sudu na ponovno suđenje, to nije bio u prilici ispitati osnovanost žalbenih navoda kantonalnog tužitelja, optuženog Š.D. i njegovog branitelja koji se odnose na druge žalbene osnove, istaknute u odnosu na osuđujući dio presude.
U ponovnom postupku sud će otkloniti nedostatke na koje mu je ukazano u ovom rješenju, ponovo će izvesti ranije izvedene dokaze, a po potrebi i nove, pa će, nakon brižljive i savjesne ocjene relevantnih okolnosti, moći donijeti pravilnu i na zakonu osnovanu odluku. 
           Zapisničar                                                                                        Predsjednica vijeća                                                                                                                                                             

      Perišić Jelena, s.r.


                                                         Begić Jasmina, s.r.

